Diari Oficial de la Generalitat Valenciana


Sumari del DOGV 8970, del 07-12-2020 (2020/10964)

RESOLUCIÓ de 30 de novembre de 2020, de la Presidència de la Generalitat, per la qual s'autoritza la revocació de l'exempció de l'obligació de mantindre el lloc de secretaria de la Mancomunitat El Xarpolar i el manteniment del lloc de secretaria en classe tercera.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8970

Data del DOGV
:   07-12-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/10707


Data del document
:   30-11-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 30 de novembre de 2020, de la Presidència de la Generalitat, per la qual s'autoritza la revocació de l'exempció de l'obligació de mantindre el lloc de secretaria de la Mancomunitat El Xarpolar i el manteniment del lloc de secretaria en classe tercera. [2020/10613]  
Per Ordre de 2 de febrer de 1998, de la Conselleria de Presidència, es va aprovar la creació del lloc de secretaria de la Mancomunitat El Xarpolar i la seua classificació en classe tercera, així com l'exempció a aquesta mancomunitat de l'obligació de sostindre la plaça de secretaria. En aquesta ordre es va establir que les funcions reservades a aquest lloc s'exercirien, per acumulació, per la secretària de l'Agrupació de Planes i l'Orxa.  
El Ple de la Mancomunitat El Xarpolar va adoptar, en sessió celebrada el dia 30 de juny de 2020, l'acord de sol·licitar la revocació de l'exempció de l'obligació de mantindre el lloc de secretaria, així com que, mentre no es cobrisca reglamentàriament la plaça, es puga cobrir temporalment la mateixa mitjançant el sistema d'acumulació.  
Consta en l'expedient el preceptiu informe de la Diputació Provincial d'Alacant, mitjançant Decret del president d'aquesta diputació, de 14 d'octubre de 2020, favorable a la revocació de l'exempció sol·licitada.  
  
Vistos els antecedents indicats, i en virtut del que es disposa en l'article 164.3 de la Llei 8/2010, de 23 de juny, de la Generalitat, de règim local de la Comunitat Valenciana, així com en l'article 15.3 del Decret 32/2013, de 8 de febrer, del Consell, pel qual es regula el règim jurídic del personal funcionari amb habilitació de caràcter estatal en l'àmbit territorial de la Comunitat Valenciana, i de conformitat amb la resolució de 19 de juliol de 2019, del president de la Generalitat, per la qual delega determinades atribucions en diferents òrgans de la Presidència (DOGV 8596, 22.07.2019), resolc:  
  
Primer  
Revocar l'exempció de l'obligació de mantindre el lloc de secretaria de la Mancomunitat El Xarpolar.  
  
Segon  
Mantindre classificat en classe tercera el lloc de secretària de la Mancomunitat El Xarpolar, la provisió del qual queda reservada a personal funcionari amb habilitació de caràcter nacional, de la subescala de secretaria-intervenció.  
Contra aquesta resolució, que posa fi a la via administrativa, de conformitat amb el que s'estableix en l'article 114 de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Directament recurs contenciós administratiu davant dels jutjats contenciosos administratius de València o davant dels jutjats contenciosos administratius en la circumscripció dels quals tinga la persona demandant el seu domicili, en el termini de dos mesos comptats a partir de l'endemà de la seua publicació en el Diari Oficial de la Generalitat Valenciana, de conformitat amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
b) Potestativament, recurs de reposició davant del mateix òrgan que ha dictat l'acte, en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
  
c) En el cas que la persona interessada siga una Administració pública no cal interposar recurs en via administrativa, i això sense perjudici de la possibilitat d'efectuar el requeriment al qual es refereix l'article 44 de la Llei 29/1998, de 13 de juliol, en el termini de dos mesos comptats des de l'endemà de la publicació de la present resolució en el Diari Oficial de la Generalitat Valenciana.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 30 de novembre de 2020.- El president de la Generalitat, p. d. (R 19.07.2019; DOGV 22.07.2019), el secretari autonòmic de Promoció Institucional i Cohesió Territorial: Alfred Boix Pastor.